Rite Ore sa nedarilo preraziť, ale nevzdala sa!
"Veľakrát som si myslela, že to už bude ono, ale potom sa nič nestalo. Stalo sa mi to aspoň šesť ráz, takže keď už to naozaj prišlo, vôbec som to neočakávala," vysvetlila. Britská speváčka Rita Ora prezradila, že predtým než sa stala známou, skúšala bez úspechu preraziť asi šesť ráz. Podarilo sa jej to až so singlom Hot Right Now od DJ-a Fresha.
Na tento úspech o niekoľko mesiacov nadviazala aj vlastnou piesňou R.I.P., v ktorej hosťoval rapper Tinie Tempah. "Veľakrát som si myslela, že to už bude ono, ale potom sa nič nestalo. Stalo sa mi to aspoň šesť ráz, takže keď už to naozaj prišlo, vôbec som to neočakávala," vysvetlila pred nedávnym koncertom v Londýne.
Ora tiež prezradila, že jej nový album bude v porovnaní s debutom aktuálnejší. "Nechce sa mi veriť, že už pracujem na svojom druhom albume. Hovorím si 'Konečne, ďakujem za túto možnosť'," poznamenala s nadšením. "Budem spievať o veciach, ktoré sa teraz dejú v mojom živote. Vzrušujúce je to, že som našla odvahu povedať pravdu," dodala.
Rita Sahatçiu Ora je rodáčkou z kosovskej Prištiny, odkiaľ sa však krátko po narodení s rodinou presťahovala do Londýna, kde vyrastala.
Ako speváčka sa po prvý raz predstavila v roku 2007 ako hostka v skladbe Awkward Craiga Davida. V roku 2009 sa zoznámila s rapperom Jay-Z, ktorý ju následne upísal pod svoj label Roc Nation. Predvlani vo februári hosťovala v spomínanej skladbe Hot Right Now, ktorú nahral DJ Fresh.
Táto pieseň následne dobyla UK Chart, čím sa stala vôbec prvým drum'n'bassovým singlom, ktorému sa to podarilo. Na jednotke v britskom singlovom rebríčku bodovala aj so skladbami R.I.P. a How We Do (Party). Obe piesne sú spolu so Shine Ya Light, Radioactive a Facemelt singlami z jej debutového albumu Ora, ktorý vyšiel v auguste 2012.
Informácie pochádzajú z webstránky www.digitalspy.co.uk a archívu agentúry SITA.